KIRJALLINEN KYSYMYS E-4037/97 komissiolle esittäjä(t): Joaquín Sisó Cruellas (PPE) (14. tammikuuta 1998)

Aihe: Scrapie

Nautojen enkefalopatian eli hullun lehmän taudin mahdollinen yhteys lampailla esiintyvään tautiin, joka tunnetaan nimellä scrapie tai kutkatauti, velvoittaa varotoimenpiteisiin. Sana scrapie, jota anglosaksiset kirjoittajat taudista käyttävät, viittaa raaputtamiseen, taudin silmiinpistävimpään oireeseen. Scrapielle on ominaista voimakas kutiaminen, asteittain etenevä motorisen koordinaation heikentyminen, halvaus ja kuolema. Tauti tuli ajankohtaiseksi, kun nautojen enkefalopatia ilmestyi ja tarttui ihmiseen. Molemmat taudit aiheuttaa epätavallinen taudinaiheuttaja, prioni, joka voi sairastuttaa sekä ihmisen että eläimet. Lammaslaumaan tartunta tulee useimmiten siten, että laumaan otetaan eläin tilalta, jonka eläimet ovat saastuneet suoran kosketuksen tai emolta poikaselle tapahtuvan tartunnan kautta. Scrapie puhkeaa hitaasti, 2 - 10 kuukauden kuluessa, etenee asteittain ja tappaa. Tavallisesti sairastuneet eläimet ovat yli vuoden ikäisiä ja varsinkin 2 - 4-vuotiaita. Sairastuneen eläimen villa vähenee selvästi. Tilastoissa on vasta yksi todistettu hullun lehmän tautia muistuttava enkefalopatiatapaus. Hoitoa tai erityisiä rokotteita ei vielä ole, joten kaikki sairastuneet eläimet ja niiden jälkeläiset on tuhottava.

Ottaen huomioon, että hullun lehmän tautiin liittyvillä tapahtumilla on ollut suuri vaikutus koko eurooppalaiseen yhteiskuntaan, haluan kysyä seuraavaa.

- Onko komissio tehnyt tutkimuksen scrapien vaikutusten todellisesta laajuudesta Euroopan lampaankasvatukseen? Jos tutkimus on tehty, mitkä ovat sen tulokset? Jos tutkimusta ei ole, milloin komissio aikoo sen tehdä?

- Mitä varotoimenpiteitä komissio toteuttaa sen estämiseksi, että tämä tauti muuttuu ¨hullun lampaan taudiksi¨?

Komission jäsenen Franz Fischlerin komission puolesta antama vastaus (17. helmikuuta 1998)

Arvoisa parlamentin jäsen on oikeassa yhdistäessään nautojen spongiformisen enkefalopatian (BSE) ja scrapien, joka on lampaiden ja vuohien spongiforminen enkefalopatia. Molemmat taudit kuuluvat tautiryhmään nimeltä tarttuvat spongiformiset enkefalopatiat (TSE:t), ja yksi mahdollinen selitys BSE:n ilmaantumiselle karjaan on se, että sitä on ruokittu scrapien aiheuttajan sisältävällä lihaluujauholla.

On korostettava, että lampaiden scrapie on tunnettu yli kahden vuosisadan ajan, ja sitä esiintyy maailmassa kaikkialla, missä lampaita pidetään. Tästä huolimatta ei scrapien ja minkään ihmisillä esiintyvän taudin välillä tunneta yhteyttä. BSE on kuitenkin koeoloissa tarttunut lampaisiin, kun niitä on ruokittu BSE-tartunnan saaneen karjan aivoista saatavilla osilla, ja se on aiheuttanut kliinisesti scrapieta muistuttavia oireita. Vaikka lampaiden ja vuohien ruokkiminen märehtijöistä saatavilla proteiineilla on ollut yhteisössä kiellettyä vuodesta 1994, on olemassa vähäinen mahdollisuus, että BSE voi tarttua lampaisiin ja sitä voidaan erehtyä pitämään scrapiena.

Tämän vuoksi komissio on sisällyttänyt myös korkean riskin lampaista ja vuohista saatavat kudokset riskiaineksen käytön kieltämisestä tarttuvien spongiformisten enkefalopatioiden vuoksi 10. heinäkuuta 1997 tekemäänsä päätökseen 97/534/EY ((EYVL L 216, 8.8.1997. )).

Eläinten terveyttä koskevista vaatimuksista yhteisön sisäisessä lampaiden ja vuohien kaupassa 28. tammikuuta 1991 annetussa neuvoston direktiivissä 91/68/EY ((EYVL L 46, 19.2.1991. )) esitettiin velvoite ilmoittaa scrapie-epäilyistä ja -tapauksista kyseisen jäsenvaltion viranomaisille. Jäsenvaltioiden kansalliset scrapien valvontaa koskevat määräykset ovat erilaisia, ja komissio laatii parhaillaan ehdotusta yhteisön säännöiksi TSE-tautien seurannasta. Ehdotuksen odotetaan valmistuvan esitettäväksi neuvostolle vuoden 1998 jälkimmäisellä puoliskolla, ja jos ehdotus hyväksytään, se sisältää arvoisan parlamentin jäsenen ehdottamat tiedot.